Σάρον Τέιτ

Η ζωή της

Η Σάρον Τέιτ γεννήθηκε στις 24 Ιανουαρίου του 1943, στο Ντάλας του Τέξας των Ηνωμένων Πολιτειών. Κόρη στρατιωτικού, αναγκαζόταν να μετακομίζει συχνά στην παιδική της ηλικία, λόγω των μεταθέσεων του πατέρα της. Έδειξε από νωρίς τις προσωπικές φιλοδοξίες και το ταλέντο της στη show biz. Στις αρχές της δεκαετίας του 1960 μετακόμισε στο Λος Άντζελες για να ακολουθήσει το όνειρό της στην υποκριτική.
Το 1966, έπαιξε στην ταινία Τα 13 Μάτια Του Σατανά (Eye of the Devil). Εξελίχθηκε σε μία από τις πολλά υποσχόμενες νέες ηθοποιούς του Χόλυγουντ με εμφανίσεις στη θρυλική ταινία Η Κοιλάδα Με Τις Κούκλες (Valley of the Dolls, 1967), όπου ήταν και υποψήφια για Χρυσή Σφαίρα, και στο Η Νύχτα Των Βρυκολάκων (Dance of the Vampires - The Fearless Vampire Killers) του Ρόμαν Πολάνσκι, τον οποίο και παντρεύτηκε το 1968 στο Λονδίνο. Η Σάρον και ο Πολάνσκι ήθελαν το παιδί τους να γεννηθεί στην Αμερική. Στα 26 της χρόνια, η Σάρον Τέιτ ήταν πανέμορφη, πετυχημένη και ερωτευμένη με τον σύζυγό της.

Η δολοφονία της

Στις 9 Αυγούστου του 1969, σύμφωνα με τις οδηγίες του Τσαρλς Μάνσον, τέσσερα μέλη της «Οικογένειας» Μάνσον (όπως ονόμαζε ο ίδιος την οργάνωσή του) δολοφόνησαν την Σάρον Τέιτ, η οποία βρισκόταν στον όγδοο μήνα της εγκυμοσύνης της, και άλλα τέσσερα άτομα στη βίλα του Ρόμαν Πολάνσκι, κοντά στο Μπέβερλι Χιλς. Ο σκηνοθέτης βρισκόταν στην Ευρώπη για γυρίσματα, ενώ η Σάρον είχε καλέσει τέσσερις καλούς της φίλους στο σπίτι για να περάσουν μαζί το Σαββατόβραδο. Το έγκλημα ήταν ιδιαιτέρως ειδεχθές. 
"Νέον κεφάλαιον εις τα διεθνή εγκληματολογικά χρονικά εχαρακτήρισεν η αστυνομία της Καλλιφορνίας το φρικώδες έγκλημα της βίλλας του Ρομάν Πολάνσκι, εντός της οποίας εσφάγη η ωραιοτάτη Σάρον Τέιτ, σύζυγος του διασήμου σκηνοθέτου και τέσσερις φίλοι της, υπό συνθήκας ασυλλήπτου αγριότητος", έγραψε ο Τύπος της εποχής. Το φρικτό έγκλημα δεν έγινε αντιληπτό παρά το πρωί της επομένης, από μία γυναίκα που έφτασε στην έπαυλη και αντί άλλου αντίκρυσε μια σειρά από κατακρεουργημένα πτώματα μέσα σε λίμνες αίματος. Λίγο αργότερα, η αστυνομία, την οποία ειδοποίησαν οι γείτονες, ανακάλυψαν την 26χρονη Τέιτ και τον τέως μνηστήρα της, κομμωτή Τζέι Σέμπριγκ, σε ένα από τα υπνοδωμάτια. Και οι δύο είχαν πεθάνει από δεκάδες χτυπήματα με μαχαίρι. Θηλιές έσφιγγαν τους λαιμούς τους, ενώ μία μαύρη κουκούλα σκέπαζε το κεφάλι του Σέμπρινγκ. Στον τοίχο πάνω από το πτώμα της άτυχης γυναίκας, κυριολεκτικά σφαγμένη από 16 μαχαιριές, οι δολοφόνοι είχαν γράψει με το αίμα της τη λέξη "pigs" (γουρούνια).
Τα άλλα πτώματα, μεταξύ των οποίων και του συγγραφέα Βόιτεκ Φρικόφσκι, ήταν διασκορπισμένα σε ολόκληρη την έκταση της έπαυλης και όπως προέκυψε δολοφονήθηκαν με τρομερή αγριότητα ενώ επιχειρούσαν να διαφύγουν, ενώ η αστυνομία διαπίστωσε ότι οι τηλεφωνικές γραμμές της έπαυλης ήταν κομμένες, σαφής ένδειξη ότι το έγκλημα ήταν προμελετημένο. Ελλείψει στοιχείων, η φαντασία των ρεπόρτερ οργίασε: "Της αγρίας σφαγής προηγήθη οργιώδης διασκέδασις", "οι δολοφόνοι μέλη οργάνωσης που τιμωρεί τον πλούτον και την ακολασίαν" κ.ο.κ. Στη νεκροψία αποδείχθηκε ότι της σφαγής δεν είχε προηγηθεί όργιο και ότι τα θύματα δεν είχαν κάνει χρήση ναρκωτικών ή, έστω αλκοόλ, αλλά αυτό δεν εμπόδισε τον Τύπο να αναφέρεται εκτενώς στη "σατανιστική αίρεση των σουίνγκερ", στην οποία ανήκε η Τέιτ, η οποία "φορούσε μόνον μαγιό μπικίνι" και άλλα τινά, διανθισμένα πάντοτε με αναφορές στο "σατανιστικό" περιεχόμενο των ταινιών του Πολάνσκι. Στις 10 Αυγούστου, η σχεδόν πανομοιότυπη δολοφονία του βαθύπλουτου ζεύγους ΛαΜπιάνκα σ' ένα προάστιο του Λος Άντζελες προκάλεσε πραγματικό παροξυσμό, αλλά οι δράστες παρέμεναν ασύλληπτοι και για μήνες η υπόθεση λίμναζε. Η δολοφονία της Σάρον Τέιτ και του ζευγαριού Λα Μπιάνκα θεωρήθηκαν από πολλούς ως το σκοτεινό αποτέλεσμα των κοινωνικών και πολιτιστικών ανακατατάξεων εκείνης της εποχής. Ξαφνικά, στις αρχές Δεκεμβρίου του 1969 ανακαλύφθηκαν οι ένοχοι: τρεις κοπέλες, οι Πατρίτσια Κρενγουίνκελ, Σούζαν Άτκινς και Λίντα Κασάμπιαν και ο Τσαρλς Ουάτσον, όλοι υποχείρια ενός 35ετούς χίπι, πρώην βαρυποινίτη, ονόματι Τσαρλς Μάνσον, γνωστού και ως "Ιησού" ή "Σατανά".
Στη δίκη, η οποία κράτησε δέκα ολόκληρους μήνες και κατέληξε στην καταδίκη τους σε θάνατο, αποκαλύφθηκαν ότι για την "οικογένειά του", όπως αποκαλούσε τις κοπέλες ο Τύπος, ο Μάνσον ήταν ο Μεσσίας. Ένας Μεσσίας παρανοϊκός, ο οποίος όμως έλεγχε απόλυτα τους πιστούς του μετατρέποντάς τους σε τυφλά όργανα στον πόλεμό του κατά της κοινωνίας. Την παραμονή των Χριστουγέννων, συνελήφθησαν στη Θεσσαλονίκη και καταδικάστηκαν σε ολιγοήμερη φυλάκιση για διατάραξη της κοινής ησυχίας, τέσσερις "θρηνωδοί", όπως τους βάφτισε ο Τύπος, νεαροί φοιτητές οι οποίοι οργάνωσαν ολονύκτιο γλέντι-θρήνο για τη σύλληψη του Μεσσία. 
Η δολοφονία της Σάρον Τέιτ ήταν μία από τις ειδήσεις που στοίχειωσαν το Χόλυγουντ, προκάλεσαν αισθήματα φρίκης παγκοσμίως, συζητιούνται ακόμα και σήμερα και κάθε λεπτομέρεια κάνει τον κόσμο να θυμάται ένα από τα πιο στυγερά εγκλήματα του Χόλυγουντ με ανανεωμένο ενδιαφέρον. 
Το 2014, η αδερφή της δολοφονημένης ηθοποιού, Ντέμπρα Τέιτ, κυκλοφόρησε το βιβλίο Sharon Tate: Recollection φέρνοντας ξανά στο προσκήνιο την πολύκροτη υπόθεση.